Bejaarde man wat 15 dae lank op 'n noodoperasie gewag het, sterf | MedSure.co.za
Bejaarde man wat 15 dae lank op 'n noodoperasie gewag het, sterf
Posted on December 21, 2017 Leave a comment
Die Vrystaatse gesondheidsdepartement ontken enige aandadigheid aan die dood van 'n pasiënt wat 15 dae lank op 'n noodoperasie gewag het.
Frederick Thiart (77) van Edenburg is 14 Desember dood, twee dae nadat sy been geamputeer is.
Thiart, 'n diabeet, het met erge pyn en gangreen in sy een been in die Pelonomi-hospitaal in Bloemfontein op die operasie gelê en wag.
Volgens Antoinette Putter is haar pa aan orgaanversaking dood en is dit 'n regstreekse gevolg van die lang wag op dié operasie waarin sy been geamputeer is.
"Toe hy geopereer is, wat 'n sukses was, was sy liggaam al moeg. Gangreen vergiftig jou liggaam. Die been was later pikswart, het Putter gesê.
Mondli Mvambi, woordvoerder van die Vrystaatse departement van gesondheid, het in reaksie, en nadat ondersoek ingestel is, gesê die gesondheidsdepartement is tevrede die hospitaal het in die sorg van die pasiënt alles reg gedoen in die aanloop tot die operasie.
"Ons is bewus van die vertraging. Dit was weens die aard van die siekte van die pasiënt en dit dui nie op enige nalatigheid of ongevoeligheid van die hospitaal se kant af nie.
"Die oorsaak van die dood is nie as gevolg van beweerde nalatigheid nie," het Mvambi gesê. Hy wou nie die oorsaak van Thiart se dood bevestig nie.
Frederick Thiart se been moes geamputeer word weens gangreen, maar hy het 15 dae lank hiervoor gewag. Teen daardie tyd was sy voet reeds swart. Foto: Verskaf
"My pa is hospitaal toe met 'n sekondêre infeksie. Benewens sy been was hy gesond. As hy binne die eerste paar dae gehelp is, het ons nou 'n gesonde man gehad wat huis toe kon gaan. Nou moet ons Kersfees sonder hom deurbring.
"Hoe sê jy vir my ma sy moet aanbeweeg? Hulle was 55 jaar getroud. Sy lewe is kortgeknip deur hom nie vroeër te behandel nie," het Putter vroeër gesê.
"Hy was ook 'n noodgeval soos van die ander noodgevalle, wat voorkeurbehandeling gekry het. Dis onregverdig teenoor my pa en ander mense wat in die toekoms in dieselfde posisie as hy kan wees.
"Wat dit ook so bitter maak, is die feit dat hy 'n Transnet-werknemer was. Omdat hy nie sy regmatige pensioen gekry het nie, kon hy nie meer sy mediese fonds bekostig nie en was hy op 'n staatshospitaal aangewese."
Categories: Claims, Health, Hospitals, Negligence, News, Uncategorized, Wellness
Tags: Bloemfontein, Department of Health, dood van 'n pasiënt, Frederick Thiart, gesondheidsdepartement, government, Health, healthcare, healthcare costs, healthcare system, Industry, Medical, noodoperasie, Pelonomi-hospitaal, South Africa, staatshospitaal, treatment, Vrystaatse gesondheidsdepartement, Wellness